CELEX: 62010CN0595
Language: el
Date: 2010-12-16 00:00:00
Title: Υπόθεση C-595/10 P: Αναίρεση που άσκησε στις 16 Δεκεμβρίου 2010 το Ηνωμένο Βασίλειο της Μεγάλης Βρετανίας και Βορείου Ιρλανδίας κατά της αποφάσεως που εξέδωσε το Γενικό Δικαστήριο (έβδομο τμήμα) στις 30 Σεπτεμβρίου 2010 στην υπόθεση T-85/09: Yassin Abdullah Kadi κατά Ευρωπαϊκής Επιτροπής

5.3.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 72/10
            
         Αναίρεση που άσκησε στις 16 Δεκεμβρίου 2010 το Ηνωμένο Βασίλειο της Μεγάλης Βρετανίας και Βορείου Ιρλανδίας κατά της αποφάσεως που εξέδωσε το Γενικό Δικαστήριο (έβδομο τμήμα) στις 30 Σεπτεμβρίου 2010 στην υπόθεση T-85/09: Yassin Abdullah Kadi κατά Ευρωπαϊκής Επιτροπής
   (Υπόθεση C-595/10 P)
   2011/C 72/17
   Γλώσσα διαδικασίας: η αγγλική
   
      Διάδικοι
   
   
      Αναιρεσείον: Ηνωμένο Βασίλειο της Μεγάλης Βρετανίας και της Βόρειας Ιρλανδίας (εκπρόσωπος: E. Jenkinson, επικουρούμενος από τους D. Beard και M. Wood, Barristers)
   
      Αντίδικος κατ’ αναίρεση: Yassin Abdullah Kadi. Ευρωπαϊκή Επιτροπή, Συμβούλιο της Ευρωπαϊκής Ένωσης, Γαλλική Δημοκρατία
   
      Αιτήματα του αναιρεσείοντος
   
   Το αναιρεσείον ζητεί από το Δικαστήριο:
   
               —
            
            
               Να αναιρέσει, στο σύνολό της, την απόφαση του Γενικού Δικαστηρίου στην υπόθεση T-85/09,
            
         
               —
            
            
               να απορρίψει την προσφυγή του Yassin Abdullah Kadi περί ακυρώσεως του κανονισμού 881/2002 (1) στο μέτρο που τον αφορά,
            
         
               —
            
            
               να καταδικάσει τον Yassin Abdullah Kadi στα δικαστικά έξοδα του Ηνωμένου Βασιλείου κατά τη διαδικασία ενώπιον του Δικαστηρίου.
            
         
      Λόγοι αναιρέσεως και κύρια επιχειρήματα
   
   Το συμπέρασμα του Γενικού Δικαστηρίου ότι δικαιολογείται ο πλήρης δικαστικός έλεγχος των μέτρων της ΕΕ που εφαρμόζουν πιστά ψηφίσματα του Συμβουλίου Ασφαλείας των Ηνωμένων Εθνών είναι αντίθετο προς τις διατάξεις των Συνθηκών της ΕΕ και τη νομολογία των δικαστηρίων της ΕΕ. Έρχεται σε άμεση σύγκρουση με την ιστορία και τον σκοπό της ΕΕ και, ειδικότερα, με την ανάπτυξη της κοινής εξωτερικής πολιτικής και της πολιτικής ασφάλειας.
   Ο Χάρτης των Ηνωμένων Εθνών απαιτεί τη συμμόρφωση των κρατών μελών με τις υποχρεώσεις που επιβάλλει. Οι υποχρεώσεις αυτές υπερισχύουν των υποχρεώσεων που ενδεχομένως προκύπτουν από άλλες διεθνείς συμφωνίες. Τέτοιες υποχρεώσεις περιλαμβάνουν αυτές που επιβλήθηκαν με ψηφίσματα του Συμβουλίου Ασφαλείας με σκοπό την καταπολέμηση της διεθνούς τρομοκρατίας.
   Έχοντας υπόψη, ιδίως, τα άρθρα 3, παράγραφοι 5 και 21 ΣΕΕ και το άρθρο 351 ΣΛΕΕ, η υποχρέωση των κρατών μελών της ΕΕ να συμμορφωθούν με τις αποφάσεις του Συμβουλίου Ασφαλείας υπερισχύει κάθε άλλης υποχρέωσης που ενδέχεται να προκύψει από τις Συνθήκες της ΕΕ.
   Η ΕΕ δεσμεύεται από τις διατάξεις του Χάρτη των Ηνωμένων Εθνών και από τις βάσει αυτών εκδιδόμενες αποφάσεις του Συμβουλίου Ασφαλείας των Ηνωμένων Εθνών.
   Ο πλήρης έλεγχος, εκ μέρους του δικαστή της Ένωσης, των μέτρων της ΕΕ που εφαρμόζουν τις αποφάσεις του Συμβουλίου Ασφαλείας είναι ασυμβίβαστος προς το δεσμευτικό αποτέλεσμα των αποφάσεων του Συμβουλίου Ασφαλείας των Ηνωμένων Εθνών.
   Στον βαθμό που δικαιολογείται ο έλεγχος των μέτρων της ΕΕ που υλοποιούν πιστά ψηφίσματα του Συμβουλίου Ασφαλείας, ο δικαστής της Ένωσης πρέπει να λάβει δεόντως υπόψη τη φύση και τον σκοπό του Χάρτη των Ηνωμένων Εθνών και τον ρόλο του Συμβουλίου Ασφαλείας, το οποίο αποτελεί το κύριο όργανο που είναι επιφορτισμένο με τη διασφάλιση της διεθνούς ειρήνης και ασφάλειας. Δεδομένης της φύσης του Συμβουλίου Ασφαλείας και του σημαντικού ρόλου που επιτελεί, λαμβάνοντας υπόψη τη δημιουργία και λειτουργία του γραφείου διαμεσολαβητή και λαμβάνοντας δεόντως υπόψη τη συνοπτική έκθεση των λόγων που κοινοποιήθηκε στην Επιτροπή και τον Yassin Abdullah Kadi, δεν υφίσταται κανένας λόγος ακυρώσεως του κανονισμού 881/2002, στο μέτρο που αφορά τον Yassin Abdullah Kadi.
   
      (1)  ΕΕ L 139, σ. 9